Mau maad̶akare Jesusba ẽbẽrarãmaa waya jarasii:
—Mʉ nau iujãad̶e ʉ̃d̶aa kĩra nii.
Barikia mʉ baara wãaruubʉrã pãriud̶e nibaabai,
maumaarã ʉ̃d̶aad̶e b̶uud̶eeba chokae b̶uai uru b̶uai.
Maud̶e fariseorãba Jesusmaa jarasid̶au:
—Bichiba ara bichi ʉ̃rʉbena berrea b̶uu.
Mauba jarawẽa b̶uu bichiba jara b̶uu biawãra b̶uu.
Jesusba jarasii:
—Ara mʉ ʉ̃rʉbena berrea b̶umina mʉʉba jara b̶uu biawãrabʉ.
Mʉʉba kuitaa b̶uu mʉ samareeba neesii maud̶e samaa wãi.
Maamina machiba mau adua panuu.
Machiba nau iujãad̶ebena kʉ̃risiad̶eeba mʉ ichia panuu.
Mʉʉba ab̶aumaa bid̶a maka ichiakau.
Mʉʉba waabenarã saka nuree ichiaped̶a jaraaruubʉrã,
mʉʉba jara b̶uu biawãrabʉ,
mʉaburu maka jarawẽa b̶uud̶eeba.
Maumaarã mʉ Chachaba,
mʉ bʉid̶aba mʉ ome maka jara b̶uu.
Machi leyd̶e jara b̶uu ẽbẽra omeeba arab̶au bed̶ea jaraaduubʉrã ãchiba jara panuu biawãrabʉ.
Arab̶aud̶e ara mʉ ʉ̃rʉbena berrea b̶uu,
maud̶e mʉ Chacha,
chi mʉ bʉid̶aba mʉ ʉ̃rʉbena berrea b̶uu.
Maud̶e ãchiba Jesusmaa id̶isid̶au:
—Maka b̶uubʉrã bichi akõre ¿sama b̶uma?
Jesusba panausii:
—Machiba mʉ unud̶akau maud̶e mʉ Chacha sid̶a unud̶akau.
Machiba mʉ biawãra unubadau basirã,
mʉ Chacha sid̶a unubadau bai basii.
Jesusba Dachi Akõre de mechiu dud̶a,
chi Dachi Akõre baita chi nejarr pebadaumare,
jaradea b̶uasiid̶e joma mau jarasii.
Maamina ab̶au bid̶a ichi jidaud̶aabasii ichi ewari wabid̶a bawẽa b̶uasiid̶eeba.
Maabae Jesusba jarasii:
—Mʉ wãaruu.
Wãd̶akare machiba mʉ jʉrʉd̶ai maamina unud̶aabai.
Machiba mʉʉd̶e ijãad̶akaud̶eeba kachiruad̶e biud̶ai.
Mʉ wãaruumaa machi poyaa wãd̶aabai.
Maud̶eeba judiorã Mechiurãba ãchicha berrea duanasid̶au:
—Maka b̶uubʉrã ¿ichi du ab̶a biui b̶uka?
¿Maud̶eeba ichiba jara b̶uka:
“Mʉ wãaruumaa machi poyaa wãd̶aabai”?
Maud̶e Jesusba jarasii:
—Machi nau iujãad̶ebenabʉ maamina mʉ bajãad̶ebenabʉ.
Mʉ nau iujãad̶ebenawãebʉ.
Maud̶eeba mʉʉba jarasii machi kachiruad̶e biud̶ai.
Machiba Mʉ Nii ijãad̶awẽebʉrã kachiruad̶e biud̶ai.
Maud̶eeba id̶isid̶au:
—¿Bichi kaima?
Jesusba panausii:
—Arab̶aed̶eed̶e mʉʉba machimaa ara mau jara b̶uu.
Mʉʉba machi ʉ̃rʉbena ne ãrea berreai b̶uu,
machi kastikai baita.
Maamina makaabai.
Chi mʉ bʉid̶a bed̶ea biawãrabʉ.
Chi mʉʉba ichid̶ebena ũri b̶uu nau iujãad̶ebenarãmaa jarabarii.
Maamina kauwa ʉ̃rid̶aabasii Jesusba ichi Akõre ʉ̃rʉbena berrea b̶uu.
Maud̶eeba ichiba jarasii:
—Machiba mʉ,
chi Ẽbẽra Ba B̶uad̶a ʉtʉ jirab̶uuduud̶e kuitaad̶ai Mʉ Nii.
Kuitaad̶ai mʉʉba b̶istĩika bid̶a ara michi kʉ̃ria waukau basii,
maumaarã mʉ berrea b̶uabarii mʉ Chachaba jaradead̶a kĩra.
Chi mʉ bʉid̶a mʉ baara b̶uu.
Chachaba mʉ istu b̶ukau,
mʉʉba wau b̶uabariid̶eeba ichiba kʉ̃ria b̶uu kĩra.
Jesusba mau ʉ̃rʉbena berreasiid̶e ãreaba ichid̶e ijãasid̶au.